Meditasjonens Essens - KaMa Klinikken
med Jens-Erik Risom ( Satyarthi)
En udforskning af bevidsthedens syv ansigter
En nøgle til indre glæde, frihedsfølelse og livsmening
Jens-Erik Risom ( Satyarthi) skriver følgende om sitt kurs:
Det er muligt at samle forskellige elementer af en meditativ praksis til en helhed, en essens. Denne essens viser en vej fra det almindelige, urolige sind til et mere klart, dybt og sandt sted i mennesket.
På dette kursus vil vi arbejde med den meditative fordybelse gennem syv veldefinerede faser, spejlinger af bevidsthedens syv ansigter. De omfatter bl.a. en klar og ærlig kontakt med ens eksistentielle og psykologiske temaer, en dyb hvile i kroppen med nærvær i åndedrættet og fylde fra hjertet, og et slip af knytning til sindets tanker og følelser, kropstilstande og sanseindtryk.
Perspektivet for meditationen er en hengivelse til øjeblikkets fylde. En åbenhed i retning af det dybere i én. En frihed og livsglæde i nuet, der kommer indefra.
Med dette afsæt vil vi kunne udforske spændvidden i bevidsthedens indre rum, på den anden side af tanker, ambitioner og forestillinger:
Fra uro og stress til stilhedspunktet midt i livets erfaringer.
Fra det begrænsede jegs rutiner til det autentiske selvs mulige udsyn.
Fra hjertets tøvende forsigtighed til den empatiske ressources udfoldelse.
Fra spirituel tvivl og hjemlængsel til indblik i lærerforhold og tillid til praksis.
Parallelt med den meditative træning vil vi gennem kontemplative øvelser undersøge nogle af tilværelsens væsentlige spørgsmål som f.eks.: Lever jeg det liv, jeg har mulighed for? Tager jeg beslutninger ud fra min kernefølelse? Tør jeg stole på mit hjertes stille stemme? Hvad er vigtigt for mig at udfolde eller realisere?
Vi vil tematisere livslyst og forgængelighed i lyset af praksis. Og vi vil arbejde med vågent, empatisk nærvær som livsindstilling og som forberedelse til livets store overgange.
Konkret vil kurset vil omfatte fælles siddeperioder, undervisning i perspektiv og praksis, kropstræning og drømme- og energiarbejde. Forudsætninger for deltagelse er, at man har kendskab til meditation og indre øvelser og har arbejdet med sin personlige udvikling.
Jens-Erik Risom – også kendt som Satyarthi – er oprindelig uddannet i traditionel kinesisk medicin i London og Beijing og har i mere end 40 år beskæftiget sig med meditation og indre udvikling. Inspirationskilderne omfatter bl.a. vestlig dybdepsykologi, indisk mystik, zenbuddhisme og Jes Bertelsens dzogchen-lære. Efter mere end 30 år som underviser på Vækstcenteret i Danmark leder han nu Skolen for Anvendt Meditation, som bl.a. tilbyder professionelle uddannelser og kurser i mindfulness for psykologer, psykoterapeuter, pædagoger og undervisere. I kernen af hans arbejde står formidlingen af praktikker og perspektiver for personlig modning, bevidsthedstræning og spirituel kontakt.